**Referat fra møte i AU**

Tid: 10.09.2018 kl. 08.45 – 11.30

Sted: Kraftsenteret, Kristiansand

Til stede fra AU: Gro Anita Mykjåland, Harald Furre, Thor Jørgen Tjørhom, Inger Løite og Unni Nilsen. Forfall: Robert Cornels Nordli

Gjest i møte: Lars Erik Torjussen (styreleder AE) og Svein Are Folgerø (adm.dir. AE Nett)

Referat: Rune Røiseland (sekretariat)

Møte var innkalt med følgende program og agenda:

1. Oppsummeringer etter «Kick-off» 23. august og godkjenning av referat
2. Statusoppdatering fra styrets leder, og særlig vekt på selskapets pågående arbeid for sikring av nettet
3. Forberedelser til eiermøte 30.11.2018
4. Arbeidsinstruks for eiermøtets valgkomite
5. Eventuelt

**Kort oppsummering av møte**

1. Innledningsvis ble referat fra 23.08 godkjent sammen med årshjul for AU og et oppsummerende notat om AU sin formelle forankring utarbeidet av sekretariatet. I notatet ble også ulike praktiske forhold og etablerte arbeidsrutiner for AU belyst (kopi ved henvendelse til sekretariatet).

Møtedeltakerne signerte i møte også taushetserklæringer.
2. Administrerende direktør Svein Are Folgerø fra AE Nett gav en grundig gjennomgang av pågående arbeid med å sikre stabil strømforsyning på Agder. Til tross for flere år med høy prioritering av tiltak for bedre leveringssikkerhet, gir flere og stadig mer ekstremt vær selskapet betydelige utfordringer. Senest var sommerens lange og tørre periode en stor utfordring pga. brannfare og forbud mot skogsdrift som var planlagt i fbm. linjerydding. Arbeidet som gjøres, og viljen til å nå høye mål for leveringssikkerheten, opplever AU som tillitsvekkende.

AU mener det er viktig at eierkommunene har god og oppdatert informasjon om alt som gjøres fra selskapets side, for på den måten lettere å kunne bidra til et best mulig samspill med myndigheter, ulike interessenter lokalt langs linjene og andre aktører som har ansvar for samfunnskritisk infrastruktur i regionen.

Folgerø inviteres til å holde en tilsvarende presentasjon i kommende eiermøte.
3. **Eiermøte 30. november 2018**. Neste eiermøte planlegges 30. november kl. 10. – 15. ved Scandic Sørlandet utenfor Kristiansand. Programmet forberedes ut fra følgende innhold:

1. Innledning ved leder av AU (5-10 min.)
2. Agder Energi gir eierne en statusgjennomgang etter Q318 og videre utsikter for driften (15 - 20 min.)
3. AE Nett oppsummerer og oppdaterer eiermøte på tiltak og beredskap knyttet til leveringssikkerhet på vei mot en ny vinter (ca 30 min. + summing og spørsmål)
4. Påfyll av kaffe (10 min.)
5. Dypdykk i AE sin strategi og særlige satsning i Tyskland (ca. 45 min. + summing og evt. spørsmål)
6. Lunsj (60 min.)
7. Popularisert innlegg om prisdannelse i strømmarkedet og sammenhengen med ressurssituasjonen (ref. mange refleksjoner rundt «tomme magasiner»). LOS Energy? (ca. 15 min.)

Agendapunktet kan også vurderes benyttet til å gi eiermøte en innføring i hvordan markedsplassen Nasdaq Commodities fungerer (ca 15 min. + summing og evt. spørsmål)
8. Foredrag om framtidens energimiks og Norges rolle, sett fra ståstedet til Equinor (ca. 45 min. + mulig ordveksling med ressursperson fra AE samt summing og evt. spørsmål fra salen)
9. Avslutning/oppsummering ved AU (ca 5 min.)

For å legge til rette for involvering i salen gjennom møte drøftet AU muligheten for at deltakerne plasseres rundt border slik at det i forlengelse av foredrag kan summes noen minutter og deretter åpnes for kommentarer og spørsmål.

Programpostene er under utvikling og AU definerer et endelig program i sitt oktobermøte.

1. **Arbeidsinstruks for Valgkomite til AU**
I forlengelse av eiermøte i mai 2018 ble det av valgkomiteens leder oppfordret til at den nye AU fikk utarbeidet en arbeidsinstruks for valgkomiteens arbeid. Valgkomite for AU velges av eiermøte i henhold til samordningsavtalen, men ellers finnes det få formaliserte føringer for komiteen.

AU følger opp saken og vil til eiermøte i november jobbe fram et utkast til instruks som kommunene kan ta stilling til. Sekretariatet innhenter erfaringer og forbereder et utkast innen neste møte i AU.
2. **Eventuelt

- Evaluering av sonderingsprosessen mellom Agder Energi og Skagerak Energi i 2016/2018.** AU ønsker å invitere tidligere leder av AU, styreleder og rådgiver Roy Mersland til å dele sin tanker og erfaringer fra hvert sitt ståsted gjennom sonderingsprosessen som ble avsluttet vinteren 2018. Dette settes på dagsorden i kommende AU-møte.

- **Utnyttelse av grøfter.** Det kommer ved ulike anledninger opp spørsmål om hvordan kommuner som har behov for å fremføre lokal infrastruktur eventuelt kan bruke grøfter som Agder Energi Nett graver i fbm. sin virksomhet. Folgerø presiserte at kommunene vil kunne benytte grøfter AE Nett graver, men at nettselskapet, som opererer innenfor et strengt regulert regime der kundene i ettertid får regningen, ikke har anledning til å påta seg ekstra kostnader eller bli påført forsinkelser som medfører ekstra kostnader. AE Nett følger gjeldene prosedyrer for melding om graving og dersom kommunen ønsker å utnytte grøfter krever dette god koordinering.

- **Suppleringsvalg til AU.** AU vil vurdere om det er behov for suppleringsvalg til AU i eiermøte vinteren 2019 og hvorvidt Valgkomiteen for AU skal anmodes om å forberede et slik valg.

- **Kandidater til valgkomite for AU**. AU anser det som naturlig å selv foreslå kandidater til Valgkomite for AU i forkant av kommende eiermøte, men at valgkomiteen i sin arbeidsinstruks selv får ansvar for re-nominering og supplering i det videre.

Neste planlagte møte i AU: 30. oktober kl. 0900 – 1130 (sted: Kraftsenteret Kristiansand)

Ref.

Rune Røiseland

Kristiansand, 20.09.2018